
[bookmark: TextBodyBegin]Το Ευρωπαϊκό Κοινοβούλιο,
–	έχοντας υπόψη το αίτημα για την άρση της ασυλίας του Daniel Attard που απέστειλε η βελγική Ομοσπονδιακή Δημόσια Υπηρεσία Εξωτερικών Υποθέσεων, Εξωτερικού Εμπορίου και Αναπτυξιακής Συνεργασίας με επιστολή της 6ης Μαΐου 2025, διαβιβάζοντας αίτημα της βελγικής ομοσπονδιακής εισαγγελίας, της 16ης Απριλίου 2025, σε συνάρτηση με ποινική διαδικασία που επρόκειτο να κινηθεί εις βάρος του, και το οποίο ανακοινώθηκε στο Κοινοβούλιο στις 21 Μαΐου 2025,
[bookmark: _Hlk229401852][bookmark: _Hlk225077637][bookmark: _Hlk225077824]–	έχοντας υπόψη τις πρόσθετες πληροφορίες που παρείχαν ο Βέλγος ομοσπονδιακός εισαγγελέας και ο ανακριτής στο πλαίσιο ανταλλαγής απόψεων που πραγματοποιήθηκε στις 15 Ιουλίου 2025, καθώς και την απάντηση που δόθηκε στις 18 Σεπτεμβρίου 2025 από τον ομοσπονδιακό εισαγγελέα, κατόπιν περαιτέρω γραπτού αιτήματος για παροχή πληροφοριών· έχοντας υπόψη το γεγονός ότι ένα αίτημα για άρση της ασυλίας βουλευτή πρέπει να πληροί ορισμένα πρότυπα, και πιο συγκεκριμένα πρέπει να είναι διατυπωμένο με σαφήνεια, μεταξύ άλλων όσον αφορά το νομικό πλαίσιο στο οποίο βασίζεται, και πρέπει να παρέχει σαφή και επαρκή στοιχεία και πληροφορίες ώστε το Κοινοβούλιο να είναι σε θέση να εξετάσει το αίτημα προκειμένου να καταλήξει σε συμπέρασμα και να ολοκληρώσει την εν λόγω εξέταση το συντομότερο δυνατόν, λαμβανομένης υπόψη και της σχετικής πολυπλοκότητας της υπόθεσης,
–	έχοντας ακούσει τον Daniel Attard στις 3 Δεκεμβρίου 2025 και έχοντας υπόψη τα έγγραφα που αυτός προσκόμισε, σύμφωνα με το άρθρο 9 παράγραφος 6 του Κανονισμού του,
–	έχοντας υπόψη την από 5ης Μαρτίου 2026 επιστολή του ομοσπονδιακού εισαγγελέα για τη διόρθωση εσφαλμένων ισχυρισμών εις βάρος του Daniel Attard, που είχαν αρχικά συμπεριληφθεί στην απάντηση που δόθηκε στις 18 Σεπτεμβρίου 2025,
[bookmark: _Hlk229401894]–	έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,
–	έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 21 Οκτωβρίου 2008, 19 Μαρτίου 2010, 6 Σεπτεμβρίου 2011, 17 Ιανουαρίου 2013 και 19 Δεκεμβρίου 2019[footnoteRef:2], [2:  	Απόφαση του Δικαστηρίου, της 21ης Οκτωβρίου 2008, Marra κατά De Gregorio και Clemente, C-200/07 και C-201/07, ECLI:EU:C:2008:579· απόφαση του Γενικού Δικαστηρίου, της 19ης Μαρτίου 2010, Gollnisch κατά Κοινοβουλίου, T-42/06, ECLI:EU:T:2010:102· απόφαση του Δικαστηρίου, της 6ης Σεπτεμβρίου 2011, Patriciello, C-163/10, ECLI:EU:C:2011:543· απόφαση του Γενικού Δικαστηρίου, της 17ης Ιανουαρίου 2013, Gollnisch κατά Κοινοβουλίου, T-346/11 και T-347/11, ECLI:EU:T:2013:23· απόφαση του Δικαστηρίου, της 19ης Δεκεμβρίου 2019, Junqueras Vies, C-502/19, ECLI:EU:C:2019:1115.] 

–	έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
–	έχοντας υπόψη την έκθεση της Επιτροπής Νομικών Θεμάτων (A10-0152/2026),
[bookmark: _Hlk223949138][bookmark: _Hlk210982066]Α.	λαμβάνοντας υπόψη ότι στις 6 Μαΐου 2025 η Ομοσπονδιακή Δημόσια Υπηρεσία Εξωτερικών Υποθέσεων, Εξωτερικού Εμπορίου και Αναπτυξιακής Συνεργασίας διαβίβασε αίτημα του ομοσπονδιακού εισαγγελέα, με ημερομηνία 16 Απριλίου 2025, για την άρση της ασυλίας του Daniel Attard, βουλευτή του Ευρωπαϊκού Κοινοβουλίου που εξελέγη στη Μάλτα, στο πλαίσιο ποινικής διαδικασίας που επρόκειτο να κινηθεί εις βάρος του·
[bookmark: _Hlk228968475][bookmark: _Hlk223949179]Β.	λαμβάνοντας υπόψη ότι μια εκτεταμένη έρευνα σχετικά με την εταιρεία Huawei φέρεται να αποκάλυψε σοβαρά αποδεικτικά στοιχεία για την ύπαρξη εγκληματικής οργάνωσης, σκοπός της οποίας φέρεται ότι ήταν να ασκήσει επιρροή στις αποφάσεις των θεσμικών οργάνων της Ένωσης διαφθείροντας βουλευτές του Ευρωπαϊκού Κοινοβουλίου· λαμβάνοντας υπόψη ότι η εν λόγω έρευνα φαίνεται να έφερε στο φως διάφορα περιστατικά φερόμενης διαφθοράς, τα οποία εκτιμάται ότι εκτυλίσσονταν σε τακτική βάση από το 2021 έως το 2024· λαμβάνοντας υπόψη ότι τα εν λόγω περιστατικά διαφθοράς φέρονται ότι πήραν διάφορες μορφές, όπως την πρόσκληση βουλευτών του Ευρωπαϊκού Κοινοβουλίου σε εκδηλώσεις υπό την αιγίδα της Huawei, με αντάλλαγμα την πολιτική τους τοποθέτηση υπέρ της εν λόγω εταιρείας, καθώς και υπερβολικά δώρα, όπως έξοδα διατροφής και ταξιδίου ή τακτικές προσκλήσεις σε ποδοσφαιρικούς αγώνες εκτός του πλαισίου του Ευρωπαϊκού Κοινοβουλίου·
[bookmark: _Hlk223949214][bookmark: _Hlk229395476]Γ.	λαμβάνοντας υπόψη ότι, σύμφωνα με το αίτημα για την άρση της ασυλίας, στις 25 Σεπτεμβρίου 2024 ο Daniel Attard παρέστη σε ποδοσφαιρικό αγώνα σε γήπεδο στις Βρυξέλλες, μαζί με τον διαπιστευμένο κοινοβουλευτικό βοηθό του, έναν εκπρόσωπο της Huawei και δύο άλλα άτομα· λαμβάνοντας υπόψη ότι, σύμφωνα με το αίτημα, ήταν παρόντες σε θεωρείο κόστους 45 000 EUR ανά σεζόν το οποίο φέρεται ότι είχε νοικιάσει η Huawei, μέσω ενδιάμεσης εταιρείας, με σκοπό, σύμφωνα με το ανωτέρω αίτημα, τη διευκόλυνση της επαφής με ορισμένους βουλευτές του Ευρωπαϊκού Κοινοβουλίου· λαμβάνοντας υπόψη ότι η ανάληψη των εξόδων που πραγματοποιήθηκαν για να παραβρεθεί στον ποδοσφαιρικό αγώνα —το ακριβές ύψος των οποίων αγνοούσε η αρχή που ζήτησε την άρση της ασυλίας— δεν φαίνεται να έχει δηλωθεί από τον Daniel Attard στο Ευρωπαϊκό Κοινοβούλιο·
[bookmark: _Hlk223949297][bookmark: _Hlk228968566]Δ.	λαμβάνοντας υπόψη ότι, μόνον αφότου παρασχέθηκαν συμπληρωματικές πληροφορίες από τον ομοσπονδιακό εισαγγελέα σε απάντηση στο γραπτό αίτημα για πρόσθετες πληροφορίες, κατεδείχθη ότι οι φερόμενες ως πράξεις του Daniel Attard θα μπορούσαν να συνιστούν παθητική δωροδοκία δημόσιου αξιωματούχου, ήτοι ποινικό αδίκημα σύμφωνα με το άρθρο 246 παράγραφος 1 του βελγικού ποινικού κώδικα·
Ε.	λαμβάνοντας υπόψη ότι ο Daniel Attard εξελέγη στο Ευρωπαϊκό Κοινοβούλιο στις ευρωπαϊκές εκλογές του Ιουνίου του 2024 και ως εκ τούτου ήταν βουλευτής του Ευρωπαϊκού Κοινοβουλίου κατά τον χρόνο τέλεσης των φερομένων ως διαπραχθέντων αδικημάτων·
ΣΤ.	λαμβάνοντας υπόψη, αφενός, ότι το Κοινοβούλιο δεν αποτελεί Δικαστήριο και, αφετέρου, ότι ο βουλευτής δεν μπορεί, στο πλαίσιο διαδικασίας άρσης ασυλίας, να θεωρείται ως κατηγορούμενος[footnoteRef:3]· [3:  	Απόφαση του Γενικού Δικαστηρίου, της 30ής Απριλίου 2019, Briois κατά Κοινοβουλίου, T-214/18, ECLI:EU:T:2019:266.] 

Ζ.	λαμβάνοντας υπόψη ότι σκοπός της βουλευτικής ασυλίας που προβλέπεται στο Πρωτόκολλο αριθ. 7 περί προνομίων και ασυλιών της Ευρωπαϊκής Ένωσης είναι να προστατεύονται το Κοινοβούλιο και οι βουλευτές του από δικαστικές διαδικασίες που σχετίζονται με ασκούμενες κατά την επιτέλεση κοινοβουλευτικών καθηκόντων δραστηριότητες, οι οποίες είναι άρρηκτα συνδεδεμένες με τα καθήκοντα αυτά·
Η. 	λαμβάνοντας υπόψη ότι, σύμφωνα με το άρθρο 5 παράγραφος 2 του Κανονισμού του, η βουλευτική ασυλία δεν αποτελεί προσωπικό προνόμιο των βουλευτών, αλλά εγγύηση της ανεξαρτησίας του Κοινοβουλίου στο σύνολό του και των βουλευτών του·
Θ.	λαμβάνοντας υπόψη ότι σύμφωνα με το άρθρο 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης τα μέλη του Ευρωπαϊκού Κοινοβουλίου δεν υπόκεινται σε έρευνα, κράτηση ή δίωξη για γνώμη εκφρασθείσα ή ψήφο δοθείσα κατά την άσκηση των καθηκόντων τους· λαμβάνοντας υπόψη ότι το φερόμενο ως διαπραχθέν αδίκημα δεν αφορά γνώμη εκφρασθείσα ή ψήφο δοθείσα από τον  Daniel Attard κατά την άσκηση των καθηκόντων του υπό την έννοια του άρθρου 8 του εν λόγω πρωτοκόλλου·
Ι.	λαμβάνοντας υπόψη ότι το άρθρο 9 πρώτο εδάφιο στοιχείο β) του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης ορίζει ότι κατά τη διάρκεια των συνόδων του Ευρωπαϊκού Κοινοβουλίου οι βουλευτές του απολαύουν, εντός της επικρατείας όλων των κρατών μελών, της εξαίρεσης από κάθε μέτρο κράτησης και κάθε δικαστική δίωξη·
ΙΑ.	λαμβάνοντας υπόψη ότι οποιοδήποτε συμπέρασμα σχετικά με την ασυλία του Daniel Attard πρέπει να συναχθεί με βάση το αίτημα για την άρσης της ασυλίας και τις πληροφορίες και τις εξηγήσεις που παρασχέθηκαν στην παρούσα υπόθεση, συμπεριλαμβανομένων των απαντήσεων που δόθηκαν από τον ομοσπονδιακό εισαγγελέα, τόσο κατά τη διάρκεια της ανταλλαγής απόψεων όσο και στις συμπληρωματικές πληροφορίες που παρασχέθηκαν γραπτώς· λαμβάνοντας υπόψη ότι είναι προφανής η έλλειψη συγκεκριμένων στοιχείων στο αίτημα για την άρση της ασυλίας· λαμβάνοντας υπόψη ότι οι επακόλουθες προφορικές και γραπτές ανταλλαγές απόψεων με τον ομοσπονδιακό εισαγγελέα δεν διέλυσαν την έντονη ασάφεια που καλύπτει το αίτημα για την άρση της ασυλίας του Daniel Attard και αφορούν διάφορα στοιχεία που περιέχονται σε αυτό· λαμβάνοντας υπόψη ότι οι ισχυρισμοί που κοινοποιήθηκαν για πρώτη φορά στην απάντηση της 18ης Σεπτεμβρίου 2025 αποδείχθηκε ότι βασίζονται σε σφάλμα κατά την ταυτοποίηση, όπως αποκαλύφθηκε στην επιστολή της 5ης Μαρτίου 2026, γεγονός που ενέτεινε περαιτέρω τις σοβαρές αμφιβολίες σχετικά με την επιχειρηματολογία στην οποία βασίζεται το αρχικό αίτημα·
ΙΒ.	λαμβάνοντας υπόψη ότι, με βάση τα ανωτέρω, το σύνολο των πληροφοριών που υποβλήθηκαν δεν επέτρεψε στο Κοινοβούλιο να καταλήξει μετά βεβαιότητας σε επαρκώς τεκμηριωμένη απόφαση για την άρση της ασυλίας του Daniel Attard· λαμβάνοντας υπόψη ότι η σημαντική αβεβαιότητα ως προς διάφορα στοιχεία της υπόθεσης αυτής θα μπορούσε να είναι τέτοιας φύσεως ώστε να υποδηλώνει, επιπλέον, την ύπαρξη fumus persecutionis·
[bookmark: _Hlk223949317]1.	αποφασίζει να μην άρει τη βουλευτική ασυλία του Daniel Attard·
2.	αναθέτει στην Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στην αρμόδια αρχή του Βασιλείου του Βελγίου και στον Daniel Attard.

